રાષ્ટ્રપતિના નિર્ણયની બાબતમાં જોઈએ તો તેઓ ચૂંટણીપંચની ભલામણ માનવા બંધાયેલા હોય છે. નિયમો હેઠળ લોકપ્રતિનિધિઓને અયોગ્ય ઠરાવવાની માગણીઓ જે રાષ્ટ્રપતિને મોકલાતી હોય છે, તે યોગ્ય નિર્ણય માટે ચૂંટણીપંચને જ મોકલાતી હોય છે. ચૂંટણીપંચ આવી અરજીઓ પર નિયમ અનુસાર તપાસ, યોગ્ય વિચારણા અને ત્યાર બાદ યોગ્ય કાર્યવાહી માટેના નિર્ણયો કરતું હોય છે. આ નિર્ણયને તે રાષ્ટ્રપતિ પાસે મોકલી આપે છે, જેનો રાષ્ટ્રપતિએ સ્વીકાર કરી માનવાનો હોય છે. આ કિસ્સામાં ચૂંટણીપંચે રાષ્ટ્રપતિને મોકલેલા પોતાના અભિપ્રાયમાં જણાવ્યું હતું કે, ‘સંસદીય સચિવ રહેવાવાળી વ્યક્તિએ લાભ લીધો હોય કે ન લીધો હોય, તેનાથી કશો જ ફરક પડતો નથી. જેમ કે સુપ્રીમ કોર્ટે જયા બચ્ચનમાં કિસ્સામાં કહ્યું હતું કે જો ‘ઑફિસ ઓફ પ્રોફિટ’ હેઠળ આવતું હોય તો અયોગ્યતા સાબિત થતી હોય છે.’